गसाइगाव आव गोजाम मुगानि, राजा महाराजा मुगानि गंथाम थुंग्रि मोन्दों। थांनाय नैजिबा बोसोरनि सिगांयावनो गसाइगाव महकुमानि सिङाव थानाय सिनद्रिज’रा गामिनि बिथां करन’ बसुमातारीआ रायम’ना हाग्रामायाव बन लायनो थांनायाव संकश दैमानि नै किलमिटार गोजान जानथाइयाव थानाय फिसा दैनि सेराव गंसे थुंग्रि मोनदोंमोन आरो आमलाइगुरि गामिनि सिथानात पनसिबक आबो थांनाय इं 1961 माइथाइयाव सासे सानथालि सेंग्रानिफ्राय गंनै गोजाम मुगानि थुंग्रिखौ मोननानै न’ आव लाबोना दोनफैदोंमोन। जारिमिननि गेजेरजों मोनथिनो मोनोदि भारतनि खना खनला ओनसोलजों लोगोसे जोंनि आसाम रायजोआवबो राजा महाराजाफोरा थारैनो रायजो खुंबोदोंमोन। बेनिखायनो बर’ थुनलाइ आफादा बेफोर थुंग्रिया थारैनो जारिमिनजों सोमोनदो थानो हागौ साननानै बिटिआरनि सिंयाव थानाय बड’लेण्ड मुलुग सोलोंसालिमायाव थानाय आरक’लजि मिरु आव नायबिजिरनो थाखाय हैगोन आरो बेनि उनाव बेखौ रैखाथियै दोननो थाखाय बिटिआर सोरखारनो गथाइगोन होननानै लानानै थांयो। बे हाबाफारियाव बर’ थुनलाइ आफादनि दैदेनगिरिफोरा बाहागो लादोंमोन फारियै मिरु बर’ थुनलाइ आफादनि सासे नेहाथारि निलिमा बसुमातारी, रांखान्थिगिरि सनतस कुमार बसुमातारी आरो गसाइगाव जिला बर’ थुनलाइ आफादनि आफादगिरि सहेन मुसाहारी, नेहाथारि सुधिर चन्द्र ब्रह्म, लोगो आफादगिरि महात्मा इस’यारी, लोगो नेहाथारि इउत कुमार बसुमातारी बिथांमोनजों लोगोसे बर’ थुनलाइ आफादनि माखासे मावथि बिथांमोननि हानजाया बेयाव बाहागो लादोंमोन।